2009D0578 — SL — 19.06.2013 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B ODLOČBA KOMISIJE z dne 9. julija 2009 o določitvi okoljskih meril za podeljevanje znaka Skupnosti za okolje turističnim nastanitvenim storitvam (notificirano pod dokumentarno številko C(2009) 5619) (Besedilo velja za EGP) (2009/578/ES) (UL L 198, 30.7.2009, p.57)

spremenjena z:









▼B

ODLOČBA KOMISIJE

z dne 9. julija 2009

o določitvi okoljskih meril za podeljevanje znaka Skupnosti za okolje turističnim nastanitvenim storitvam

(notificirano pod dokumentarno številko C(2009) 5619)

(Besedilo velja za EGP)

(2009/578/ES)







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje ( 1 ) in zlasti drugega pododstavka člena 6(1) Uredbe, po posvetovanju z Odborom Evropske unije za znak za okolje, ob upoštevanju naslednjega: (1) Na podlagi Uredbe (ES) št. 1980/2000 se lahko znak Skupnosti za okolje podeli proizvodu z značilnostmi, ki mu omogočajo, da znatno prispeva k izboljšanju glede ključnih okoljskih vidikov. (2) V Uredbi (ES) št. 1980/2000 je določeno, da se posebna merila za podelitev znaka za okolje, oblikovana na podlagi meril, ki jih pripravi Odbor Evropske unije za znak za okolje, določijo po skupinah proizvodov. (3) V njej je predvideno tudi, da se pregled meril za podelitev znaka za okolje ter z njimi povezanih zahtev za ocenjevanje in preverjanje izvede pravočasno, pred iztekom veljavnosti meril, določenih za zadevno skupino proizvodov. (4) V skladu z Uredbo (ES) št. 1980/2000 je bil izveden pravočasen pregled okoljskih meril ter z njimi povezanih zahtev za ocenjevanje in preverjanje, predvidenih v Odločbi Komisije 2003/287/ES z dne 14. aprila 2003 o določitvi okoljskih meril za podelitev znaka Skupnosti za okolje turističnim nastanitvenim storitvam ( 2 ). Ta okoljska merila ter z njimi povezane zahteve za ocenjevanje in preverjanje veljajo do 31. oktobra 2009. (5) Na podlagi tega pregleda je zaradi upoštevanja znanstvenega in tržnega razvoja primerno spremeniti opredelitev skupine proizvodov in določiti nova okoljska merila. (6) Okoljska merila ter z njimi povezane zahteve za ocenjevanje in preverjanje bi morale veljati štiri leta od datuma sprejetja te odločbe. (7) Okoljska merila za turistične nastanitvene storitve je treba razdeliti na obvezna in neobvezna merila. (8) Kar zadeva pristojbine za vloge za podelitev in uporabo znaka za okolje, ki jih predložijo mikropodjetja, kot so opredeljena v Priporočilu Komisije 2003/361/ES z dne 6. maja 2003 o opredelitvi mikro, malih in srednje velikih podjetij ( 3 ), je treba zaradi upoštevanja omejenih sredstev mikropodjetij in njihove pomembne vloge v tej skupini proizvodov zagotoviti dodatna znižanja poleg tistih, določenih v Uredbi (ES) št. 1980/2000 ter členih 1 in 2 Odločbe Komisije 2000/728/ES z dne 10. novembra 2000 o določitvi pristojbin za vlogo in letnih pristojbin za znak Skupnosti za okolje ( 4 ), v skladu s členom 5 Odločbe 2000/728/ES. (9) Zato je treba Odločbo 2003/287/ES nadomestiti. (10) Ponudnikom storitev, ki so pridobili znak za okolje za turistične nastanitvene storitve na podlagi meril iz Odločbe 2003/287/ES, je treba omogočiti prehodno obdobje, da bodo imeli dovolj časa za prilagoditev svojih storitev tako, da bodo ti ustrezali spremenjenim merilom in zahtevam. Ponudnikom storitev je treba omogočiti tudi, da lahko predložijo vloge, oblikovane na podlagi meril iz Odločbe 2003/287/ES ali te odločbe, dokler Odločba 2003/287/ES ne preneha veljati. (11) Ukrepi, predvideni s to odločbo, so v skladu z mnenjem odbora, ustanovljenega na podlagi člena 17 Uredbe (ES) št. 1980/2000 – ob upoštevanju naslednjega: SPREJELA NASLEDNJO ODLOČBO:







Člen 1

1. Skupina proizvodov „turistične nastanitvene storitve“, ki so kot glavne storitve proti plačilu na voljo turistom, potnikom in gostom, vključuje zagotavljanje prenočišč v primerno opremljenih sobah, v katerih je vsaj postelja.

Zagotavljanje prenočišč lahko vključuje ponudbo gostinskih storitev, rekreacijskih in prostočasnih dejavnosti in/ali zelenih površin.

2. Za namene te odločbe gostinske storitve zajemajo zajtrk, dejavnosti/objekte za rekreacijo in prosti čas pa savne, bazene in druge podobne objekte v nastanitvenem območju ter zelene površine, kot so parki in vrtovi, ki so na voljo gostom.

3. V tej odločbi se uporablja opredelitev mikropodjetij iz Priporočila 2003/361/ES.

Člen 2

1. Za pridobitev znaka Skupnosti za okolje na podlagi Uredbe (ES) št. 1980/2000 (v nadaljnjem besedilu: znak za okolje) turistične nastanitvene storitve izpolnjujejo naslednje pogoje:

(a) spadajo v skupino proizvodov „turistične nastanitvene storitve“;

(b) izpolnjujejo vsa merila, določena v oddelku A Priloge k tej odločbi;

(c) izpolnjujejo zadostno število meril, določenih v oddelku B Priloge k tej odločbi, da pridobijo predpisano število točk iz odstavkov 2 in 3.

2. Za namene točke (c) odstavka 1 turistične nastanitvene storitve pridobijo vsaj 20 točk za glavne storitve.

3. Številu točk iz odstavka 2 se prišteje katero koli naslednje število točk, če točkovane storitve zagotavlja ista uprava ali lastnik turistične nastanitve:

(a) tri točke za gostinske storitve;

(b) tri točke za zelene/zunanje površine, ki so na voljo gostom;

(c) tri točke za prostočasne/rekreacijske dejavnosti oziroma pet točk, če se te dejavnosti odvijajo v centru za zdravje in dobro počutje.

Člen 3

1. Z odstopanjem od člena 1(3) Odločbe 2000/728/ES se, če vlogo za podelitev znaka za okolje predloži mikropodjetje, pristojbina za vlogo zniža za 75 %, kar izključuje možnost drugih znižanj.

2. Z odstopanjem od prvega stavka člena 2(5) Odločbe 2000/728/ES znaša najnižja letna pristojbina za uporabo znaka za okolje za mikropodjetja 100 EUR.

3. Letni obseg prodaje za vse turistične nastanitvene storitve se izračuna tako, da se cena storitve pomnoži s številom nočitev, dobljeni zmnožek pa se zniža za 50 %. Cena storitve je povprečna pristojbina, ki jo gost plača za nočitev, vključno z vsemi storitvami, ki se ne zaračunajo posebej.

4. Uporabljajo se znižanja do najnižje letne pristojbine, predvidena v členih 2(6) do (10) Odločbe 2000/728/ES.

▼M1

Člen 4

Okoljska merila za skupino proizvodov „turistične nastanitvene storitve“ ter z njimi povezane zahteve za ocenjevanje in preverjanje veljajo do 30. novembra 2015.

▼B

Člen 5

Za upravne namene se skupini proizvodov „turistične nastanitvene storitve“ dodeli številčna oznaka „025“.

Člen 6

Odločba 2003/287/ES se razveljavi.

Člen 7

1. Vloge za podelitev znaka za okolje storitvam, ki spadajo v skupino proizvodov „turistične nastanitvene storitve“, predložene pred datumom sprejetja te odločbe, se obravnavajo v skladu s pogoji, določenimi v Odločbi 2003/287/ES.

2. Vloge za podelitev znaka za okolje storitvam, ki spadajo v skupino proizvodov „turistične nastanitvene storitve“, predložene od datuma sprejetja te odločbe vendar najpozneje do 31. oktobra 2009, se lahko oblikujejo na podlagi meril, določenih v Odločbi 2003/287/ES ali tej odločbi.

Te vloge se obravnavajo na podlagi meril, v skladu s katerimi so bile oblikovane.

3. Če se znak za okolje podeli na podlagi vloge, obravnavane v skladu z merili iz Odločbe 2003/287/ES, se lahko ta znak za okolje uporablja 12 mesecev od datuma sprejetja te odločbe.

Člen 8

Ta odločba je naslovljena na države članice.









PRILOGA

OKVIR

Namen meril

Namen teh meril je določiti omejitve za glavne vplive na okolje, ki izhajajo iz treh faz v življenjskem krogu turistične nastanitvene storitve (nakup, zagotovitev storitve in odpadki). Namenjena so zlasti:

— omejevanju porabe energije,

— omejevanju porabe vode,

— omejevanju nastalih odpadkov,

— spodbujanju uporabe obnovljivih virov in snovi, ki so manj nevarne za okolje,

— spodbujanju okoljske komunikacije in izobraževanja.

Zahteve za ocenjevanje in preverjanje

Posebne zahteve za ocenjevanje in preverjanje so navedene neposredno po navedbi vsakega merila v oddelkih A in B. Po potrebi se lahko druge metode preverjanja in standardi, ki niso navedeni za vsako merilo, uporabljajo, če njihovo ustreznost potrdi pristojni organ, ki oceni vlogo. Kadar mora vlagatelj priskrbeti izjave, dokumentacijo, analize, poročila o preskusih ali druga dokazila, da dokaže izpolnjevanje meril, so lahko ti dokumenti po potrebi last vlagatelja in/ali njegovih dobaviteljev in/ali njihovih dobaviteljev itd.

Pristojni organi pred podelitvijo dovoljenja opravijo inšpekcijski pregled na kraju samem.

Po potrebi lahko pristojni organi zahtevajo dodatno dokumentacijo in opravljajo samostojna preverjanja. V obdobju, na katerega se nanaša dovoljenje, pristojni organi spremljajo izpolnjevanje meril.

Priporočljivo je, da pristojni organi pri ocenjevanju vlog in spremljanju izpolnjevanja meril upoštevajo izvajanje priznanih sistemov okoljskega ravnanja, kot sta EMAS ali ISO 14001. (Opomba: Izvajanje takih sistemov ravnanja ni obvezno.)

Splošne zahteve

Da bi vlagatelji lahko uporabljali znak za okolje, morajo izpolnjevati zahteve Skupnosti ter nacionalne in lokalne zahteve. Zlasti morajo zagotoviti, da:

1. so objekti zgrajeni zakonito ter v skladu z vsemi ustreznimi zakoni in predpisi območja, na katerem so zgrajeni, zlasti kar zadeva ohranjanje krajine in biološke raznovrstnosti;

2. se v zvezi z objekti upoštevajo predpisi Skupnosti ter nacionalni in lokalni predpisi glede varčevanja z energijo, vodnih virov, čiščenja in odvajanja odpadne vode, zbiranja in odlaganja odpadkov, vzdrževanja in servisiranja opreme ter varnostnih in zdravstvenih določb;

3. podjetje deluje in je registrirano v skladu z zahtevami nacionalnih in/ali lokalnih zakonov ter je njegovo osebje zakonito zaposleno in zavarovano.

ODDELEK A

OBVEZNA MERILA IZ PRVEGA ODSTAVKA ČLENA 2

ENERGIJA

1. Električna energija iz obnovljivih virov

Najmanj 50 % električne energije izhaja iz obnovljivih virov energije, kot so opredeljeni v Direktivi 2001/77/ES Evropskega parlamenta in Sveta ( 5 ).

To merilo ne velja za turistične nastanitve, ki nimajo dostopa do trga z električno energijo, proizvedeno iz obnovljivih virov energije.

Zavezujoče pogodbene omejitve (kot so predvidene kazni) glede zamenjave dobavitelja električne energije, ki trajajo najmanj dve leti, se lahko obravnavajo, kot da turistična nastanitev nima dostopa do trga z električno energijo, proizvedeno iz obnovljivih virov.

Ocenjevanje in preverjanje: Vlagatelj predloži izjavo dobavitelja električne energije (ali pogodbo, sklenjeno z njim), v kateri je navedeno, za katere obnovljive vire energije gre, kolikšen je odstotni delež dobavljene električne energije, ki izhaja iz obnovljivega vira, kolikšen je najvišji odstotni delež, ki se lahko dobavi, in priloži dokumentacijo o ogrevalnih kotlih (napravah za ogrevanje), če se uporabljajo. V skladu z Direktivo 2001/77/ES obnovljivi viri energije pomenijo obnovljive nefosilne vire energije (veter, sončna energija, geotermalna energija, energija valov, energija plimovanja, vodna energija, biomasa, odlagališčni plin, plin iz naprav za čiščenje odplak in bioplin). Če turistična nastanitev nima dostopa do trga z električno energijo, proizvedeno iz obnovljivih virov, je treba predložiti dokumentacijo, ki dokazuje, da je bilo za obnovljivo energijo zaprošeno.

2. Premog in težka olja

Premog in težka olja, katerih vsebnost žvepla presega 0,1 %, se ne uporabljajo kot energijski vir. Premog za okrasne kamine je izključen iz tega merila.

To merilo velja samo za turistične nastanitve, ki imajo samostojni sistem ogrevanja.

Ocenjevanje in preverjanje: Vlagatelj predloži izjavo o izpolnjevanju tega merila, v kateri je navedeno, kateri energijski viri se uporabljajo.

3. Učinkovitost in proizvodnja toplote

Če se v času veljavnosti podeljenega znaka za okolje namesti nova naprava za proizvodnjo toplote, je to naprava za soproizvodnjo z visokim izkoristkom (kot je opredeljena v členu 3 in Prilogi III Direktive 2004/8/ES Evropskega parlamenta in Sveta ( 6 ), toplotna črpalka ali učinkovit ogrevalni kotel. V zadnjem primeru je izkoristek takega ogrevalnega kotla, ki je izmerjen v skladu z Direktivo Sveta 92/42/EGS ( 7 ) ali v skladu z ustreznimi normami in predpisi za tiste ogrevalne kotle, ki niso zajeti v navedeni direktivi, označen s štirimi zvezdicami (približno 92 % pri 50 °C in 95 % pri 70 °C).

Že nameščeni toplovodni kotli na tekoča ali plinasta goriva, kot so opredeljeni v Direktivi 92/42/EGS, ustrezajo standardom o izkoristku z najmanj tremi zvezdicami, kot je določeno v navedeni direktivi. Že nameščene naprave za soproizvodnjo ustrezajo opredelitvi visokega izkoristka iz Direktive 2004/8/ES. Izkoristek ogrevalnih kotlov, ki so izvzeti iz Direktive 92/42/EGS ( 8 ), je v skladu s proizvajalčevimi navodili ter nacionalno in lokalno zakonodajo v zvezi z izkoristkom, vendar taki ogrevalni kotli (razen kotlov na biomaso) niso sprejemljivi, če je njihov izkoristek nižji od 88 %.

Ocenjevanje in preverjanje: Vlagatelj predloži tehnične podatke, ki jih pridobi od oseb, odgovornih za prodajo in/ali vzdrževanje ogrevalnega kotla, in v katerih je naveden izkoristek kotla.

4. Klimatizacija

Vse gospodinjske klimatske naprave, kupljene v času veljavnosti podeljenega znaka za okolje, se uvrščajo najmanj v razred energijske učinkovitosti A, kot je opredeljen v Direktivi Komisije 2002/31/ES ( 9 ), ali imajo energijsko učinkovitost, ki ustreza temu razredu.

Opomba: To merilo ne velja za klimatske naprave, ki lahko uporabljajo tudi druge energijske vire, za naprave s sistemom zrak-voda in voda-voda ter za enote z izhodno močjo (močjo hlajenja), večjo od 12 kW.

Ocenjevanje in preverjanje: Vlagatelj predloži tehnične podatke, ki jih pridobi od proizvajalca ali tehnikov, odgovornih za namestitev, prodajo in/ali vzdrževanje klimatskega sistema.

5. Energijska učinkovitost stavb

Turistična nastanitev ustreza nacionalni zakonodaji in lokalnim gradbenim predpisom v zvezi z energijsko učinkovitostjo in zmogljivostjo stavb.

Ocenjevanje in preverjanje: Vlagatelj predloži energetsko izkaznico v skladu z Direktivo 2002/91/ES Evropskega parlamenta in Sveta ( 10 ) ali – kjer ta izkaznica ni bila prenesena v nacionalno zakonodajo – izsledke energetskega pregleda, ki ga opravi neodvisni strokovnjak za energijsko učinkovitost stavb.

6. Izolacija oken

Vsa okna v ogrevanih in/ali klimatiziranih sobah in skupnih prostorih imajo primerno toplotno izolacijo, ki ustreza lokalnim predpisom in podnebnim razmeram, ter primerno zvočno izolacijo.

Vsa okna v ogrevanih in/ali klimatiziranih sobah in skupnih prostorih, dodana ali prenovljena po pridobitvi znaka Skupnosti za okolje, so v skladu z Direktivo 2002/91/ES (členi 4, 5 in 6) in Direktivo Sveta 89/106/EGS ( 11 ) ter zadevnimi nacionalnimi tehničnimi predpisi za njuno izvajanje.

Ocenjevanje in preverjanje: Vlagatelj predloži izjavo tehnika o izpolnjevanju tega merila z navedenimi vrednostmi toplotnega prehoda (vrednost U). Za okna, ki so v skladu z Direktivo 2002/91/ES, vlagatelj predloži energetsko izkaznico ali – kjer ta ni bila prenesena v nacionalno zakonodajo – izjavo gradbenika.

7. Izklapljanje ogrevanja ali klimatizacije

Če se ogrevanje in/ali klimatizacija pri odpiranju oken ne izklapljata samodejno, se z lahko dostopnimi informacijami goste opozarja, naj zaprejo okno(-a), če sta ogrevanje ali klimatizacija vklopljena. Posamezni ogrevalni/klimatski sistemi, kupljeni po podelitvi znaka Skupnosti za okolje, so opremljeni z mehanizmom za samodejni izklop pri odpiranju oken.

To merilo velja samo za turistične nastanitve, ki imajo ogrevanje in/ali klimatizacijo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z besedilom za obveščanje gostov (če se uporablja).

8. Ugašanje luči

Če v sobah ni samodejnega ugašanja luči, se z lahko dostopnimi informacijami goste naproša, naj ob odhodu iz sobe ugasnejo luči.

Ocenjevanje in preverjanje: Vlagatelj predloži izjavo o izpolnjevanju tega merila skupaj s postopki za obveščanje.

9. Energijsko varčne žarnice

(a) Najmanj 80 % vseh žarnic v turistični nastanitvi se uvršča v razred energijske učinkovitosti A, kot je opredeljen v Direktivi Komisije 98/11/ES ( 12 ). To ne velja za svetila, katerih fizikalne lastnosti ne dopuščajo uporabe energijsko varčnih žarnic.

(b) 100 % žarnic, nameščenih na krajih, kjer bodo te žarnice najverjetneje prižgane več kot pet ur dnevno, se uvršča v razred energijske učinkovitosti A, kot je opredeljen v Direktivi 98/11/ES. To ne velja za svetila, katerih fizikalne lastnosti ne dopuščajo uporabe energijsko varčnih žarnic.

Ocenjevanje in preverjanje: Vlagatelj predloži izjavo o izpolnjevanju obeh delov tega merila skupaj z navedbo razreda energijske učinkovitosti različnih žarnic v uporabi.

10. Zunanji grelniki

V turistični nastanitvi se za ogrevanje zunanjih območij, kot so kadilski kotički ali zunanja jedilna območja, uporabljajo samo grelniki, napajani iz obnovljivih virov energije.

Ocenjevanje in preverjanje: Vlagatelj predloži izjavo o izpolnjevanju tega merila, v kateri je navedeno, kateri energijski viri se uporabljajo za grelnike, napajane iz obnovljivih virov energije.

VODA

11. Pretok vode pri pipah in prhah

Povprečni pretok vode pip in glav za prhanje, razen pip v kuhinjah in kopalnih kadeh, ne presega 9 litrov/minuto.

Ocenjevanje in preverjanje: Vlagatelj predloži izjavo o izpolnjevanju tega merila in priloži ustrezno dokumentacijo, vključno s pojasnili o tem, kako se v turistični nastanitvi to merilo izpolnjuje.

12. Koši za smeti v toaletnih prostorih

Vsak toaletni prostor ima primeren koš za smeti, goste pa se poziva, naj nekatere odpadke namesto v stranišča mečejo v koše za smeti.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo v zvezi z obveščanjem gostov.

13. Splakovanje pisoarjev

Vsi pisoarji so opremljeni s sistemi samodejnega (časovno uravnavanega) ali ročnega splakovanja, da se prepreči nenehno splakovanje.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo o nameščenih pisoarjih.

14. Menjava brisač in rjuh

Goste se ob prihodu seznani z okoljsko politiko turistične nastanitve. V okviru tega se jim pojasni, da se rjuhe in brisače v sobah menjajo na njihovo zahtevo ali tako pogosto, kot je določeno z okoljsko politiko turistične nastanitve ali zahtevano v zakonih in/ali nacionalnih predpisih. To velja samo za turistične nastanitve, pri katerih je zagotavljanje brisač in/ali rjuh del storitve.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo, iz katere je razvidno, kako se goste seznanja s tem in kako se v turistični nastanitvi upoštevajo njihove zahteve.

15. Pravilno odvajanje odpadne vode

Goste in zaposlene v turistični nastanitvi se seznanja s pravilno uporabo sistema za odvajanje odpadne vode, da se prepreči odlaganje snovi, ki bi lahko ogrozile čiščenje odpadne vode v skladu z javnim načrtom za odpadno vodo in predpisi Skupnosti. Če ni javnega načrta za odpadno vodo, se v turistični nastanitvi zagotovi splošni seznam snovi, ki se ne odlagajo z odpadno vodo v skladu z Direktivo 2006/118/ES Evropskega parlamenta in Sveta ( 13 ).

Ocenjevanje in preverjanje: Vlagatelj predloži izjavo o izpolnjevanju tega merila in priloži ustrezno dokumentacijo (načrt za odpadno vodo, če obstaja, ter obvestila za goste in zaposlene).

ČISTILNA SREDSTVA IN SREDSTVA ZA RAZKUŽEVANJE

16. Sredstva za razkuževanje

Sredstva za razkuževanje se uporabljajo samo takrat, kadar so potrebna za izpolnjevanje zakonskih higienskih zahtev.

Ocenjevanje in preverjanje: Vlagatelj predloži izjavo o izpolnjevanju tega merila ter navede, kje in kdaj se uporabljajo sredstva za razkuževanje.

ODPADKI

17. Ločevanje odpadkov s strani gostov

Goste se obvešča o tem, kako in kje lahko ločujejo odpadke v skladu z najboljšimi lokalnimi ali nacionalnimi sistemi na območju, ki mu pripada turistična nastanitev. V sobah ali na ne preveč oddaljenem mestu so na voljo ustrezni zabojniki za ločevanje odpadkov.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo v zvezi z obveščanjem gostov in pojasnili, kje v turistični nastanitvi so zabojniki.

18. Ločevanje odpadkov

Odpadki se ločujejo v kategorije, ki jih je mogoče ločeno obdelati v lokalnih ali nacionalnih obratih za obdelavo odpadkov, poiščejo pa se tudi primerni načini njihovega odlaganja. Posebna pozornost se nameni nevarnim odpadkom, ki se ločujejo, zbirajo in odlagajo v skladu s seznamom, navedenim v Odločbi Komisije 2000/532/ES ( 14 ). Ta seznam vključuje tonerje, črnila, hladilno opremo, baterije in akumulatorje, energijsko varčne žarnice, farmacevtske proizvode, maščobe/olja ter električne naprave, kot so določene v Direktivi 2002/96/ES ( 15 ) in Direktivi 2002/95/ES Evropskega parlamenta in Sveta ( 16 ).

Če lokalna uprava ne omogoča ločenega zbiranja in/ali odlaganja odpadkov, jo turistična nastanitev pisno obvesti o svoji pripravljenosti za ločevanje odpadkov in izrazi zaskrbljenost nad neobstojem ločenega zbiranja in/ali odlaganja. Če lokalni organ ne omogoča odlaganja nevarnih odpadkov, vlagatelj vsako leto predloži izjavo lokalnega organa, v kateri je navedeno, da ni sistema za odlaganje nevarnih odpadkov.

Zahtevek za ločeno zbiranje in/ali odlaganje odpadkov se lokalnim organom pošlje vsako leto.

Ocenjevanje in preverjanje: Vlagatelj predloži izjavo o izpolnjevanju tega merila skupaj z navedbo različnih kategorij odpadkov, ki jih dopuščajo lokalni organi, in/ali ustreznimi pogodbami z zasebnimi agencijami. Po potrebi vlagatelj vsako leto predloži ustrezni zahtevek, ki ga je poslal lokalnemu organu.

19. Proizvodi za enkratno uporabo

Proizvodi za osebno nego, ki jih je mogoče uporabiti samo enkrat (jih ni mogoče večkrat napolniti), kot so šamponi in mila, ter drugi proizvodi (za enkratno uporabo), kot so kape za prhanje, krtače, pilice za nohte itd., se ne uporabljajo, razen če je njihova uporaba predpisana z zakonom. Če so taki proizvodi za enkratno uporabo zakonsko predpisani, vlagatelj gostom ponudi obe rešitvi in jih s primernimi obvestili spodbuja k uporabi proizvodov za večkratno uporabo.

Enkrat uporabljivi pripomočki za pitje (lončki in kozarci), krožniki in jedilni pribor se uporabljajo samo, če so izdelani iz obnovljivih surovin ter so biološko razgradljivi in primerni za kompostiranje v skladu s standardom EN 13432.

Ocenjevanje in preverjanje: Vlagatelj predloži izjavo o izpolnjevanju tega merila in priloži ustrezno dokumentacijo, v kateri je pojasnjeno, kako se to merilo izpolnjuje (vključno z morebitno zakonodajo, s katero se predpisuje uporaba proizvodov za enkratno uporabo), in dosledno dokumentacijo o proizvodih, ki jih je mogoče večkrat napolniti, in/ali obveščanju gostov, s katerim se jih spodbuja k uporabi večkrat uporabljivih proizvodov (če se uporablja).

Vlagatelj s predložitvijo dokazila o skladnosti s standardom EN 13432 dokaže, da enkrat uporabljivi pripomočki za pitje (lončki in kozarčki), krožniki in jedilni pribor izpolnjujejo to merilo.

20. Pakiranje zajtrka

Zajtrki ali druge gostinske storitve ne vključujejo proizvodov, pakiranih v obroke za eno osebo, z izjemo namazov iz mlečnih maščob (kot so maslo, margarina ali topljeni siri), čokoladnih namazov, arašidnega masla ter dietnih ali diabetičnih džemov in marmelad, razen če je uporaba teh proizvodov zakonsko predpisana.

Ocenjevanje in preverjanje: Vlagatelj predloži izjavo o izpolnjevanju tega merila ter priloži podrobna pojasnila o tem, kako se v turistični nastanitvi to merilo izpolnjuje, in seznam proizvodov, pakiranih v obroke za eno osebo, skupaj z zakonodajo, s katero se predpisujejo ti proizvodi.

DRUGE STORITVE

21. Prepoved kajenja v skupnih prostorih

V vseh notranjih skupnih prostorih je na voljo prostor za nekadilce.

Ocenjevanje in preverjanje: Vlagatelj predloži izjavo o izpolnjevanju tega merila.

22. Javni prevoz

Lahko dostopne informacije o tem, kako z javnim prevozom priti do turistične nastanitve in oditi iz nje, so gostom in zaposlenim na voljo prek glavnih sredstev obveščanja turistične nastanitve. Če javnega prevoza ni, se zagotovijo tudi informacije o drugih okoljsko primernih prevoznih sredstvih.

Ocenjevanje in preverjanje: Vlagatelj predloži izjavo o izpolnjevanju tega merila skupaj z izvodi razpoložljivega informativnega gradiva.

SPLOŠNO UPRAVLJANJE

Vlagatelji, katerih sistem okoljskega ravnanja je registriran na podlagi Uredbe (ES) št. 761/2001 Evropskega parlamenta in Sveta ( 17 ) ali certificiran v skladu s standardom ISO 14001, samodejno izpolnjujejo naslednja merila splošnega upravljanja, razen meril 27, 28 in 29 (zbiranje podatkov in informacije). V teh primerih je sredstvo za preverjanje izpolnjevanja navedenih meril registracija v sistemu EMAS ali certifikat ISO 14001.

23. Vzdrževanje in servisiranje ogrevalnih kotlov in klimatskih naprav

Vzdrževanje in servisiranje ogrevalnih kotlov in klimatskih naprav opravljajo usposobljeni strokovnjaki najmanj enkrat na leto ali pogosteje, če tako zahteva zakon ali narekujejo okoliščine, v skladu s standardi CEI in nacionalnimi standardi, če se ti uporabljajo, ali v skladu z navodili proizvajalca.

Vzdrževanje klimatskih naprav (preverjanje uhajanj in popravila) se opravlja v skladu z Uredbo (ES) št. 842/2006/ES Evropskega parlamenta in Sveta ( 18 ) in glede na količino fluoriranega toplogrednega plina (F-plina), ki jo vsebuje naprava:

— najmanj enkrat vsakih dvanajst mesecev pri napravah, ki vsebujejo 3 kg F-plinov ali več (to ne velja za hermetično zaprte sisteme, ki so tako tudi označeni in vsebujejo manj kot 6 kg fluoriranih toplogrednih plinov),

— najmanj enkrat vsakih šest mesecev pri napravah, ki vsebujejo 30 kg F-plinov ali več,

— najmanj enkrat vsake tri mesece pri napravah, ki vsebujejo 300 kg F-plinov ali več.

Ocenjevanje in preverjanje: Vlagatelj predloži izjavo o izpolnjevanju vseh delov tega merila skupaj z opisom ogrevalnih kotlov in njihovega vzdrževalnega programa ter podrobnostmi o osebah/podjetjih, ki opravljajo vzdrževanje, in o tem, kaj se preveri med vzdrževanji.

Vlagatelj predloži za vse klimatske naprave, ki vsebujejo 3 kg F-plinov ali več, evidenco o količini in vrsti uporabljenih F-plinov, o vseh dodanih količinah in količini, zajeti med vzdrževanjem, servisiranjem in končno odstranitvijo, ter podatke o podjetju ali tehniku, ki je opravil servisiranje ali vzdrževanje, o datumih in rezultatih izvedenih preverjanj uhajanja ter ustrezne podatke, v katerih je natančno označena posamezna nepremična oprema z več kot 30 kg F-plinov.

24. Določanje politike in okoljskega programa

Uprava ima oblikovano okoljsko politiko in sestavi preprosto izjavo o okoljski politiki ter natančen program ukrepanja, s katerim zagotovi uporaba okoljske politike.

V programu ukrepanja se opredelijo cilji okoljske učinkovitosti v zvezi z električno energijo, vodo, kemikalijami in odpadki, ki se določijo vsaki dve leti ob upoštevanju neobveznih meril in zbranih podatkov, če so ti na voljo. V programu se določi oseba, ki bo opravljala nalogo okoljskega upravnika turistične nastanitve ter bo skrbela za izvajanje potrebnih ukrepov in doseganje ciljev. Javnosti se omogoči vpogled v okoljsko politiko. Upoštevajo se pripombe in povratne informacije gostov, zbrane z vprašalniki ali kontrolnimi seznami.

Ocenjevanje in preverjanje: Vlagatelj predloži izjavo o izpolnjevanju tega merila skupaj z izvodom okoljske politike ali izjave o politiki in programa ukrepanja ter postopkov za upoštevanje mnenj gostov.

25. Usposabljanje zaposlenih

Turistična nastanitev zaposlenim zagotovi informacije in usposabljanje, vključno s pisnimi postopki ali priročniki, da se zagotovi uporaba okoljskih ukrepov in poveča ozaveščenost glede okoljsko odgovornega vedenja. Zlasti se upošteva:

glede varčevanja z energijo: — zaposlene se pouči, kako varčevati z energijo;

glede varčevanja z vodo: — zaposlene se usposobi za to, da vsak dan preverijo, ali so opazna vidna uhajanja, in po potrebi primerno ukrepajo; — rože in zunanje površine se navadno zalivajo pred poldnevom ali po sončnem zahodu, če je to primerno glede na regionalne ali podnebne razmere; — zaposlene se seznani s politiko turistične nastanitve glede merila št. 14 o menjavi brisač in se jih pouči, kako izpolnjevati to merilo;

glede kemičnih snovi: — zaposlene se pouči, naj pri uporabi čistilnih sredstev in sredstev za razkuževanje upoštevajo priporočene količine, navedene na embalaži;

glede odpadkov: — zaposlene se usposobi za zbiranje, ločevanje in primerno odlaganje odpadkov po kategorijah, ki jih je mogoče ločeno obdelati v lokalnih ali nacionalnih obratih za obdelavo odpadkov, kot je določeno v merilu št. 18, — zaposlene se usposobi za zbiranje, ločevanje in primerno odlaganje nevarnih odpadkov v skladu z merilom št. 18 in seznamom, navedenim v Odločbi 2000/532/ES.

Ustrezno usposabljanje se zagotovi vsem novo zaposlenim v roku štirih tednov od začetka dela in vsem zaposlenim vsaj enkrat na leto.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podrobnostmi o programu usposabljanja in njegovi vsebini ter navede, kdo od zaposlenih se je udeležil katerega usposabljanja in kdaj. Vlagatelj predloži tudi izvode postopkov in obvestil za zaposlene v zvezi z vsemi zgoraj navedenimi zadevami.

26. Obveščanje gostov

Gostom turistične nastanitve, tudi udeležencem konferenc, se zagotovijo informacije o okoljski politiki turistične nastanitve, vključno z varnostnimi vidiki in vidiki požarne varnosti, poleg tega pa se jih spodbuja, naj prispevajo k izvajanju politike. Informacije, posredovane gostom, se nanašajo na ukrepe, sprejete na podlagi okoljske politike turistične nastanitve, in vključujejo informacije o znaku Skupnosti za okolje. Gostom se informacije dejavno posredujejo pri recepciji, posredovanim informacijam pa se priloži še vprašalnik, ki poizveduje po njihovih mnenjih o okoljskih vidikih turistične nastanitve. Obvestila, s katerimi se goste poziva, naj prispevajo k okoljskim ciljem, so vidna vsem gostom, zlasti v skupnih prostorih in sobah.

Natančneje opredeljeni ukrepi v različnih območjih so:

glede energije: — v skladu z meriloma št. 7 in 8, če se uporabljata, se goste obvešča o izklapljanju ogrevanja/klimatizacije in ugašanju luči;

glede vode in odpadne vode: — v kopalnicah je dovolj informacij o tem, kako lahko gostje turistični nastanitvi pomagajo varčevati z vodo; — goste se poziva, naj zaposlene obvestijo o morebitnih uhajanjih vode; — v toaletnih prostorih se goste z napisi naproša, naj odpadke namesto v stranišča mečejo v koše za smeti;

glede odpadkov: — goste se seznanja s politiko omejevanja odpadkov turistične nastanitve ter z uporabo kakovostnih nadomestil za proizvode za enkratno uporabo in živilske proizvode, pakirane v obroke za eno osebo, ter se jih spodbuja k uporabi proizvodov za večkratno uporabo, če je uporaba proizvodov za enkratno uporabo zakonsko predpisana; — goste se obvešča o tem, kako in kje lahko ločujejo odpadke v skladu z lokalnimi ali nacionalnimi sistemi na območju, ki mu pripada turistična nastanitev, in kje lahko odlagajo nevarne odpadke.

Ocenjevanje in preverjanje: Vlagatelj predloži izjavo o izpolnjevanju tega merila skupaj z izvodi napisov za obveščanje in obvestil, namenjenih gostom, ter opiše svoje postopke za razširjanje in zbiranje informacij in vprašalnikov ter upoštevanje povratnih informacij gostov.

27. Podatki o porabi energije in vode

V turistični nastanitvi se izvajajo postopki za zbiranje in spremljanje podatkov o skupni porabi energije (kWh), porabi električne energije in drugih energijskih virov (kWh) ter porabi vode (litri).

Podatki se zbirajo mesečno, če je to mogoče, ali vsaj letno za obdobje, v katerem je turistična nastanitev odprta, ter so izraženi v porabi na nočitev in na m2 notranje površine.

Rezultati se vsako leto sporočijo pristojnemu organu, ki je ocenil vlogo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z opisom postopkov. Ob predložitvi vloge vlagatelj posreduje podatke za zgoraj navedene porabe vsaj za preteklih šest mesecev (če so podatki na voljo), zatem pa vsako leto predloži te podatke za preteklo leto ali obdobje, v katerem je turistična nastanitev odprta.

28. Zbiranje drugih podatkov

V turistični nastanitvi se izvajajo postopki za zbiranje in spremljanje podatkov o porabi kemikalij, izraženi v kg in/ali litrih, v katerih je navedeno, ali je proizvod koncentriran ali ne in koliko odpadkov je bilo proizvedenih (litri in/ali kg nesortiranih odpadkov).

Podatki se zbirajo mesečno, če je to mogoče, ali vsaj letno ter so izraženi v proizvodnji odpadkov na nočitev in na m2 notranje površine.

Rezultati se vsako leto sporočijo pristojnemu organu, ki je ocenil vlogo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z opisom postopkov. Ob predložitvi vloge vlagatelj posreduje podatke za zgoraj navedene porabe vsaj za preteklih šest mesecev (če so podatki na voljo), zatem pa vsako leto predloži te podatke za preteklo leto ali obdobje, v katerem je turistična nastanitev odprta. Vlagatelj opredeli storitve, ki jih nudi, in navede, ali se perilo pere v turistični nastanitvi.

29. Podatki na znaku za okolje

Polje 2 znaka za okolje vsebuje besedilo:

„V tej turistični nastanitvi dejavno izvajamo ukrepe za uporabo obnovljivih virov energije, varčevanje z energijo in vodo, omejevanje odpadkov ter izboljševanje lokalnega okolja.“

Ocenjevanje in preverjanje: Vlagatelj predloži vzorec uporabe znaka skupaj z izjavo o izpolnjevanju tega merila.

ODDELEK B

NEOBVEZNA MERILA IZ PRVEGA IN DRUGEGA ODSTAVKA ČLENA 2

Vsakemu od meril, določenih v tem oddelku, je bila dodeljena vrednost, izražena v točkah ali delih točk. Za izpolnjevanje pogojev za podelitev znaka za okolje morajo turistične nastanitve doseči najmanj 20 točk.

Skupnemu številu potrebnih točk se za vsako od naslednjih dodatnih storitev, ki jih nudi uprava ali lastnik turistične nastanitve, prištejejo 3 točke:

— gostinske storitve (vključno z zajtrkom),

— prostočasne/rekreacijske dejavnosti, ki vključujejo savne, bazene in druge podobne objekte v turistični nastanitvi. Če se prostočasne/rekreacijske dejavnosti odvijajo v centru za zdravje in dobro počutje, se potrebnemu številu točk namesto 3 točk prišteje 5 točk,

— zelene/zunanje površine, vključno s parki in vrtovi, ki so na voljo gostom.

ENERGIJA

30. Proizvodnja električne energije z obnovljivimi viri energije (do 4 točke)

Turistična nastanitev ima fotonapetostni (sončni kolektor) ali lokalni hidroelektrični sistem ali sistem za proizvodnjo geotermalne energije ali energije biomase ali vetra, ki oskrbuje ali bo oskrboval turistično nastanitev z vsaj 20 % skupne letne porabe električne energije (2 točki).

Turistična nastanitev v omrežje oddaja neto količino električne energije, proizvedene iz obnovljivih virov (2 točki).

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o fotonapetostnem, hidroelektričnem, geotermalnem, biomasnem ali vetrnem sistemu za proizvodnjo električne energije, podatki o njegovi mogoči in dejanski proizvodni zmogljivosti ter dokumentacijo v zvezi z prenosom električne energije iz omrežja in v omrežje kot dokaz neto količine električne energije, proizvedene iz obnovljivih virov in oddane v omrežje.

31. Energija iz obnovljivih virov (do 2 točki)

Najmanj 70 % vse energije, porabljene za ogrevanje ali hlajenje sob ali za ogrevanje sanitarne vode, izhaja iz obnovljivih virov energije (1,5 točke oziroma 2 točki, če 100 % energije turistične nastanitve, porabljene v ta namen, izhaja iz obnovljivih virov).

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o energiji, porabljeni za ogrevanje sob in vode, ter dokumentacijo, iz katere je razvidno, da najmanj 70 ali 100 % te energije izhaja iz obnovljivih virov.

32. Energijska učinkovitost ogrevalnega kotla (1,5 točke)

Turistična nastanitev ima ogrevalne kotle s štirimi zvezdicami, kot so opredeljeni v Direktivi 92/42/EGS.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo.

33. Izpusti NOx ogrevalnega kotla (1,5 točke)

Ogrevalni kotli se uvrščajo v razred 5 po standardu EN 297 prA3, s katerim so urejeni izpusti NOx, in imajo izpust nižji od 60 mg NOx/kWh (plinski kondenzacijski kotli) ali 70 mg NOx/kWh (plinski nekondenzacijski kotli z nazivno močjo do 120 kW).

Ocenjevanje in preverjanje: Vlagatelj predloži izjavo o izpolnjevanju tega merila skupaj s poročilom ali tehničnimi podatki, ki jih pridobi od tehnikov, odgovornih za prodajo in/ali vzdrževanje ogrevalnega kotla.

34. Daljinsko ogrevanje (1,5 točke)

Turistična nastanitev se ogreva z učinkovitim sistemom daljinskega ogrevanja, ki je za namene znaka za okolje opredeljen tako:

proizvodnja toplote se izvaja z napravami za soproizvodnjo z visokim izkoristkom, kot so opredeljene v Direktivi 2004/8/ES in v vseh drugih instrumentih Komisije, sprejetih za izvajanje navedene direktive, ali z ogrevalnimi kotli, ki proizvajajo samo toploto in katerih izkoristek je enak veljavni referenčni vrednosti, določeni v Odločbi Komisije 2007/74/ES ( 19 ), ali presega to vrednost,

poleg tega pa:

cevi omrežja za daljinsko ogrevanje izpolnjujejo zahteve, določene v veljavnih standardih CEN za take cevi.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o priključitvi v sistem daljinskega ogrevanja.

35. Soproizvodnja toplote in električne energije (1,5 točke)

Turistično nastanitev z električno energijo in toploto oskrbuje naprava za soproizvodnjo z visokim izkoristkom v skladu z Direktivo 2004/8/ES. Če ima turistična nastanitev lastno napravo za soproizvodnjo, ta s proizvedeno toploto in električno energijo oskrbuje turistično nastanitev z vsaj 70 % celotne porabe toplote in električne energije. Ta oskrba se izračuna v skladu z metodologijo, določeno v Direktivi 2004/8/ES.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o napravi za sočasno proizvodnjo toplote in električne energije.

36. Toplotna črpalka (do 2 točki)

Turistična nastanitev ima toplotno črpalko, ki zagotavlja ogrevanje in/ali klimatizacijo (1,5 točke). Turistična nastanitev ima toplotno črpalko z znakom Skupnosti za okolje ali drugim znakom za okolje ISO tipa I (2 točki).

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o toplotni črpalki.

37. Rekuperacija toplote (do 1,5 točke)

Turistična nastanitev ima sistem za rekuperacijo toplote za eno (1 točka) ali dve (1,5 točke) od naslednjih kategorij: hladilni sistemi, ventilatorji, pralni stroji, pomivalni stroji, bazen(-i), sanitarna odpadna voda.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o sistemih za rekuperacijo toplote.

38. Uravnavanje temperature (1,5 točke)

Temperatura se uravnava v vsakem skupnem prostoru in vsaki sobi posebej.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o sistemih za uravnavanje temperature.

39. Pregledi energijske učinkovitosti stavb (1,5 točke)

V turistični nastanitvi se dvakrat na leto izvede pregled energijske učinkovitosti, ki ga opravi neodvisni strokovnjak, upoštevata pa se vsaj dve priporočili za izboljšanje energijske učinkovitosti, ki sta rezultat tega pregleda.

Ocenjevanje in preverjanje: Vlagatelj predloži poročilo o pregledu energijske učinkovitosti in podrobno dokumentacijo o tem, kako se v turistični nastanitvi to merilo izpolnjuje.

40. Klimatizacija (do 2 točki)

Vse gospodinjske klimatske naprave v turistični nastanitvi imajo energijsko učinkovitost, ki je za 15 % višja od mejne vrednosti, potrebne za uvrstitev v razred A v skladu z Direktivo 2002/31/ES (1,5 točke). Vse gospodinjske klimatske naprave v turistični nastanitvi imajo energijsko učinkovitost, ki je za vsaj 30 % višja od mejne vrednosti, potrebne za uvrstitev v razred A v skladu z Direktivo 2002/31/ES (2 točki).

To merilo ne velja za naprave, ki lahko uporabljajo tudi druge energijske vire, za naprave s sistemom zrak-voda in voda-voda ter za enote z izhodno močjo (močjo hlajenja), večjo od 12 kW.

Ocenjevanje in preverjanje: Vlagatelj predloži ustrezno dokumentacijo, iz katere je razvidno, da je to merilo izpolnjeno.

41. Samodejno izklapljanje klimatskega in ogrevalnega sistema (1,5 točke)

V sobah je nameščen sistem za samodejni izklop klimatizacije in ogrevanja pri odpiranju oken.

Ocenjevanje in preverjanje: Vlagatelj predloži tehnične podatke, ki jih pridobi od tehnikov, odgovornih za namestitev, prodajo in/ali vzdrževanje klimatskega sistema.

42. Bioklimatsko načrtovanje (3 točke)

Turistična nastanitev je zgrajena v skladu z načeli bioklimatskega načrtovanja.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustrezno dokumentacijo.

43. Energijsko učinkoviti hladilniki (1 točka), pečice (1 točka), pomivalni (1 točka), pralni (1 točka) in sušilni stroji (1 točka) ter pisarniška oprema (1 točka) (največ 3 točke)

(a) (1 točka): Vsi gospodinjski hladilniki se uvrščajo v razred energijske učinkovitosti A + ali A++, kot sta opredeljena v Direktivi Komisije 94/2/ES ( 20 ), vsi hladilni ali mini bari pa vsaj v razred energijske učinkovitosti B. Ocenjevanje in preverjanje: Vlagatelj predloži dokumentacijo, v kateri je naveden razred energijske učinkovitosti vseh hladilnikov in hladilnih ali mini barov.

(b) (1 točka): Vse gospodinjske električne pečice se uvrščajo v razred energijske učinkovitosti A, kot je opredeljen v Direktivi Komisije 2002/40/ES ( 21 ). Ocenjevanje in preverjanje: Vlagatelj predloži dokumentacijo, v kateri je naveden razred energijske učinkovitosti vseh gospodinjskih električnih pečic. Opomba: To merilo ne velja za pečice, ki ne delujejo na električno energijo ali drugače niso zajete v Direktivi 2002/40/ES (npr. industrijske pečice).

(c) (1 točka): Vsi gospodinjski pomivalni stroji se uvrščajo v razred energijske učinkovitosti A v skladu z Direktivo Komisije 97/17/ES ( 22 ). Ocenjevanje in preverjanje: Vlagatelj predloži dokumentacijo, v kateri je naveden razred energijske učinkovitosti vseh pomivalnih strojev. Opomba: To merilo ne velja za pomivalne stroje, ki niso zajeti v Direktivi 97/17/ES (npr. industrijski pomivalni stroji).

(d) (1 točka): Vsi gospodinjski pralni stroji se uvrščajo v razred energijske učinkovitosti A v skladu z Direktivo Komisije 95/12/ES ( 23 ). Ocenjevanje in preverjanje: Vlagatelj predloži dokumentacijo, v kateri je naveden razred energijske učinkovitosti vseh pralnih strojev. Opomba: To merilo ne velja za pralne stroje, ki niso zajeti v Direktivi 95/12/ES (npr. industrijski pralni stroji).

(e) (1 točka): Najmanj 80 % pisarniške opreme (osebni računalniki, monitorji, faksi, tiskalniki, optični čitalniki, fotokopirni stroji) ustreza oznaki Energy Star, kot je določeno v Uredbi (ES) št. 106/2008 Evropskega parlamenta in Sveta ( 24 ) in Sklepu Komisije 2003/168/ES ( 25 ). Ocenjevanje in preverjanje: Vlagatelj predloži dokumentacijo, iz katere je razvidno, da pisarniška oprema ustreza oznaki Energy Star.

(f) (1 točka): Vsi električni sušilni stroji se uvrščajo v razred energijske učinkovitosti A, kot je opredeljen v Direktivi Komisije 95/13/ES ( 26 ). Ocenjevanje in preverjanje: Vlagatelj predloži dokumentacijo, v kateri je naveden razred energijske učinkovitosti vseh električnih sušilnih strojev. Opomba: To merilo ne velja za električne sušilne stroje, ki niso zajeti v Direktivi 95/13/ES (npr. industrijski sušilni stroji).

44. Električni sušilci za roke in lase s senzorjem bližine (do 2 točki)

Vsi električni sušilci za roke (1 točka) in lase (1 točka) so opremljeni s senzorjem bližine ali imajo znak za okolje ISO tipa I.

Ocenjevanje in preverjanje: Vlagatelj predloži ustrezna dokazila o tem, kako se v turistični nastanitvi to merilo izpolnjuje.

45. Postavitev hladilnikov (1 točka)

Hladilniki v kuhinjah, restavracijah in barih so nameščeni v položaj v skladu z načeli varčevanja z energijo, da se zmanjša njena izguba.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje.

46. Samodejno ugašanje luči v sobah (1,5 točke)

S sistemi, ki samodejno ugasnejo luči, ko gostje zapustijo sobo, je opremljenih 95 % turistične nastanitve.

Ocenjevanje in preverjanje: Vlagatelj predloži tehnične podatke, ki jih pridobi od tehnikov, odgovornih za namestitev in/ali vzdrževanje teh sistemov.

47. Časovno upravljanje savne (1 točka)

Vse savne in turške kopeli imajo sistem za časovno upravljanje vklopa/izklopa ali postopek, na podlagi katerega to počnejo zaposleni.

Ocenjevanje in preverjanje: Vlagatelj predloži tehnične podatke, ki jih pridobi od tehnikov, odgovornih za namestitev in/ali vzdrževanje teh sistemov.

48. Ogrevanje plavalnih bazenov z obnovljivimi viri energije (do 1,5 točke)

Električna energija za ogrevanje vode v plavalnih bazenih izhaja iz obnovljivih virov energije. Vsaj 50 %: 1 točka; 100 %: 1,5 točke.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o porabljeni energiji za ogrevanje vode v plavalnih bazenih in dokumentacijo, iz katere je razvidna količina porabljene energije, ki izhaja iz obnovljivih virov.

49. Samodejno ugašanje zunanjih luči (1,5 točke)

Zunanje luči, ki niso potrebne za zagotavljanje varnosti, se čez vnaprej določen čas samodejno ugasnejo ali se prižgejo s pomočjo senzorja bližine.

Ocenjevanje in preverjanje: Vlagatelj predloži tehnične podatke, ki jih pridobi od tehnikov, odgovornih za namestitev in/ali vzdrževanje teh sistemov.

VODA

50. Uporaba deževnice (2 točki) in reciklirane vode (2 točki)

(a) (2 točki): Deževnica se zbira in uporablja, vendar ne v sanitarne namene ali za pitje. Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili ter primernimi zagotovili, da je oskrba s sanitarno in pitno vodo popolnoma ločena.

(b) (2 točki): Reciklirana voda se zbira in uporablja, vendar ne v sanitarne namene ali za pitje. Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili ter primernimi zagotovili, da je oskrba s sanitarno in pitno vodo popolnoma ločena.

51. Avtomatski sistemi za zalivanje zunanjih površin (1,5 točke)

Turistična nastanitev uporablja avtomatski sistem, ki omogoča najboljšo časovno razporeditev in porabo vode pri zalivanju zunanjega rastlinja/zelenja.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

52. Pretok vode pri pipah in glavah za prhanje (1,5 točke)

Povprečni pretok vode vseh pip in glav za prhanje, razen pip v kopalnih kadeh, ne presega 8 litrov/minuto.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

53. Splakovanje stranišč (1,5 točke)

Pri najmanj 95 % stranišč se za enkratno splakovanje porabi šest litrov vode ali manj.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

54. Poraba vode pri pomivalnih strojih (1 točka)

Poraba vode pri pomivalnih strojih (izražena kot W(izmerjena)) je – ob uporabi iste preskusne metode EN 50242 in programa pomivanja kot za Direktivo 97/17/ES – enaka mejni vrednosti, kot je določena s spodnjo enačbo, ali nižja od te vrednosti:

W(izmerjena) ≤ (0,625 × S) + 9,25

kjer je:

W(izmerjena) = izmerjena poraba vode pomivalnega stroja v litrih na program, izražena na prvo decimalno mesto;

S = število standardih pogrinjkov, ki jih pomije pomivalni stroj.

To merilo velja samo za gospodinjske pralne stroje.

Ocenjevanje in preverjanje: Vlagatelj predloži tehnične podatke, ki jih pridobi od tehnikov, odgovornih za izdelavo, prodajo ali vzdrževanje pomivalnih strojev, ali dokazila, da je bil pomivalnim strojem podeljen znak Skupnosti za okolje.

55. Poraba vode pri pralnih strojih (1 točka)

Pralni stroji, ki jih uporabljajo gostje in zaposleni v turistični nastanitvi, ali pralni stroji pralnice, ki za turistično nastanitev pere perilo, porabijo največ 12 litrov vode na kilogram perila, ta poraba pa se izmeri po standardu EN 60456 ob uporabi enakega standardnega programa za pranje bombaža pri 60 °C kot za Direktivo 95/12/ES.

Ocenjevanje in preverjanje: Vlagatelj predloži tehnične podatke, ki jih pridobi od tehnikov, odgovornih za izdelavo, prodajo ali vzdrževanje pralnih strojev, ali dokazila, da je bil pralnim strojem podeljen znak Skupnosti za okolje. Uprava turistične nastanitve predloži tehnično dokumentacijo pralnice, ki za turistično nastanitev pere perilo, v kateri je navedeno, da njeni pralni stroji izpolnjujejo to merilo.

56. Temperatura in pretok vode, ki teče iz pip (1 točka)

Najmanj 95 % pip ima možnost natančnega in hitrega uravnavanja temperature in pretoka vode.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

57. Naprave za časovno uravnavanje delovanja prh (1,5 točke)

Vse prhe v prostorih za osebje ter zunanjih in skupnih prostorih so opremljene z napravo za časovno uravnavanje/senzorjem bližine, ki prekine tok vode po vnaprej določenem času ali če se prha ne uporablja.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

58. Prekrivna ponjava za bazen (1 točka)

Ponoči ali kadar se napolnjen bazen ne uporablja dlje kot en dan, se ga prekrije, da se prepreči ohlajanje vode v bazenu in zmanjša njeno izhlapevanje.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

59. Zimsko vzdrževanje cest (do 1,5 točke)

Kjer je potrebno zimsko vzdrževanje cest, se v primeru poledice/snega za povečevanje varnosti na cestah v območju turistične nastanitve uporabljajo mehanska sredstva ali pesek/gramoz (1,5 točke).

Če se ceste posipajo s kemičnimi sredstvi, se uporabljajo snovi, ki vsebujejo največ 1 % kloridnega iona (Cl-) (1 točka), ali posipalna sredstva, ki jim je bil podeljen znak Skupnosti za okolje ali drug nacionalni ali regionalni znak za okolje ISO tipa I (1,5 točke).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

60. Obveščanje o trdoti vode (do 2 točki)

V bližini prostorov za pranje/pralnih strojev/pomivalnih strojev so jasno vidne informacije o trdoti lokalne vode (1 točka), da lahko gostje in zaposleni bolje uporabljajo čistilna sredstva, ali pa se uporablja sistem za samodejno odmerjanje (1 točka), ki omogoča najboljšo uporabo čistilnih sredstev glede na trdoto vode.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo, iz katere je razvidno, kako se goste obvešča o tem.

61. Pisoarji z nizko porabo vode (1,5 točke)

Vsi pisoarji so brezvodni ali imajo sistem ročnega/elektronskega splakovanja, ki omogoča enkratno splakovanje posameznega pisoarja samo v primeru uporabe.

Ocenjevanje in preverjanje: Vlagatelj predloži podrobna dokazila o tem, kako se v turistični nastanitvi to merilo izpolnjuje.

62. Uporaba avtohtonih vrst za novo zunanje zasajanje (1 točka)

Za zasajanje zunanjih površin z drevesi in živimi mejami se uporabljajo samo avtohtone rastlinske vrste.

Ocenjevanje in preverjanje: Vlagatelj predloži ustrezne podatke o tem, kako se v turistični nastanitvi to merilo izpolnjuje, skupaj z ustreznimi dokazili, ki jih pripravi strokovnjak.

ČISTILNA SREDSTVA IN SREDSTVA ZA RAZKUŽEVANJE

63. Čistilna sredstva (do 3 točke)

Najmanj 80 % čistilnih sredstev za ročno in/ali strojno pomivanje posode in/ali pralnih praškov in/ali univerzalnih čistil in/ali sanitarnih čistilnih sredstev in/ali šamponov in mil, izračunanih po teži, ki se uporabljajo v turistični nastanitvi, ima znak Skupnosti za okolje ali drug nacionalni ali regionalni znak za okolje ISO tipa I (po 1 točka za vsako od teh kategorij čistilnih sredstev in skupaj največ 3 točke).

Ocenjevanje in preverjanje: Vlagatelj predloži podatke in dokumentacijo (vključno z ustreznimi računi) z navedenimi količinami teh proizvodov, ki se uporabljajo, in količinami proizvodov z znakom za okolje.

64. Notranje in zunanje barve in laki (do 2 točki)

Pri najmanj 50 % notranjega in/ali zunanjega barvanja turistične nastanitve se uporabljajo notranje in/ali zunanje barve in laki, ki imajo znak Skupnosti za okolje ali drug nacionalni ali regionalni znak za okolje ISO tipa I (po 1 točka za notranje oziroma zunanje barve in lake).

Ocenjevanje in preverjanje: Vlagatelj predloži podatke in dokumentacijo (vključno z ustreznimi računi) z navedenimi količinami teh proizvodov, ki se uporabljajo, in količinami proizvodov z znakom za okolje.

65. Spodbujanje nadomestil za umetna sredstva za prižiganje žara (1 točka)

Iz ponudbe v območju turistične nastanitve se izločijo umetni proizvodi za prižiganje žara ali kamina, namesto njih pa se prodajajo druga netiva, kot so olje oljne ogrščice in proizvodi iz konoplje.

Ocenjevanje in preverjanje: Vlagatelj predloži izjavo o izpolnjevanju tega merila.

66. Plavalni bazeni: odmerjanje sredstev za razkuževanje (1 točka) ali naravni/ekološki plavalni bazeni (1 točka)

Plavalni bazen je opremljen s sistemom za samodejno odmerjanje, pri katerem se za primerno higieno uporablja minimalna količina sredstva za razkuževanje (1 točka),

ali

plavalni bazen je naraven/ekološki, tako da se za higieno in varnost kopalcev skrbi samo z naravnimi elementi (1 točka).

Ocenjevanje in preverjanje: Vlagatelj predloži tehnično dokumentacijo o sistemu za samodejno odmerjanje ali vrsti ekološkega/naravnega plavalnega bazena in njegovem vzdrževanju.

67. Mehansko čiščenje (1 točka)

V turistični nastanitvi so določeni natančni postopki za izvajanje nekemičnega čiščenja, kot je uporaba proizvodov iz mikrovlaken ali drugih nekemičnih čistilnih materialov, ali dejavnosti s podobnimi učinki.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, če so ta pomembna.

68. Ekološko vrtnarjenje (2 točki)

Zunanje površine se upravljajo brez vsakršne uporabe pesticidov ali v skladu z načeli ekološke pridelave, kot so opredeljena v Uredbi Sveta (ES) št. 834/2007 ( 27 ) ali kot je določeno v nacionalni zakonodaji ali priznanih nacionalnih programih za ekološko pridelavo.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, če so ta pomembna.

69. Sredstva proti mrčesu in škodljivcem (do 2 točki)

Z arhitekturno zasnovo nastanitvenih objektov in higienskimi praksami (kot so gradnja na pilotih, ki preprečuje dostop podganam, uporaba mrež in spiral proti komarjem) se zagotovi, da se v turistični nastanitvi uporablja minimalna količina sredstev proti mrčesu in škodljivcem (1 točka).

Če se uporabljajo sredstva proti mrčesu in škodljivcem, so to samo snovi, ki so odobrene za ekološko pridelavo (kot je določeno v Uredbi (ES) št. 834/2007) ali imajo znak Skupnosti za okolje ali drug nacionalni ali regionalni znak za okolje ISO tipa I (1 točka).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, če so ta pomembna.

ODPADKI

70. Kompostiranje (do 2 točki)

V turistični nastanitvi se zbirajo primerni organski odpadki (vrtni odpadki – 1 točka; kuhinjski odpadki – 1 točka) in se zagotovi, da se kompostirajo v skladu s smernicami lokalnih organov (npr. kompostiranje izvaja lokalna uprava ali zasebna agencija ali pa se odpadki kompostirajo na kraju samem).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, če so ta pomembna.

71. Pijača v nepovratni embalaži (2 točki)

Pijača v nepovratni embalaži ni del ponudbe v območju, ki je v lasti turistične nastanitve ali pod njeno neposredno upravo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z navedbo takih proizvodov za enkratno uporabo, če se uporabljajo, in zakonodajo, s katero je predpisana njihova uporaba.

72. Odlaganje maščob/olj (do 2 točki)

V turistični nastanitvi so nameščeni zbiralniki za maščobe, maščobe/olja za pečenje in cvrtje pa se zbirajo in pravilno odlagajo (1 točka).

Po potrebi je pravilno odlaganje maščob/olj omogočeno tudi gostom (npr. v apartmajih) (1 točka).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

73. Rabljen tekstil, pohištvo in drugi proizvodi (do 2 točki)

Rabljeno pohištvo, tekstil in drugi proizvodi, kot je elektronska oprema, se podarijo v dobrodelne namene v skladu s politiko turistične nastanitve (2 točki) ali prodajo (1 točka) drugim združenjem, ki zbirajo in razdeljujejo tovrstno blago.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, ki jih pridobi od združenj.

DRUGE STORITVE

74. Krajinsko urejanje streh (2 točki)

Najmanj 50 % stavb turistične nastanitve s primernimi strehami (ravne strehe ali strehe z majhnim naklonom), ki se ne uporabljajo za druge namene, se zasadi s travo ali rastlinjem.

Ocenjevanje in preverjanje: Vlagatelj predloži pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

75. Okoljska komunikacija in izobraževanje (do 3 točke)

Gostom turistične nastanitve so na voljo okoljska komunikacija in izobraževalna obvestila o ukrepih za ohranjanje lokalne biološke raznovrstnosti, krajine in narave (1,5 točke). Zabava za goste vključuje elemente okoljskega izobraževanja (1,5 točke).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili.

76. Prepoved kajenja v skupnih prostorih in sobah (do 1,5 točke)

Kajenje je prepovedano v 100 % notranjih skupnih prostorov in v najmanj 70 % (1 točka) ali najmanj 95 % (1,5 točke) sob.

Ocenjevanje in preverjanje: Vlagatelj navede število in vrsto prostorov ter kateri od teh so namenjeni nekadilcem.

77. Kolesa (1,5 točke)

Gostom so na voljo kolesa (najmanj tri kolesa za vsakih 50 sob).

Ocenjevanje in preverjanje: Vlagatelj predloži pojasnila o tem, kako se v turistični nastanitvi to merilo izpolnjuje.

78. Prevoz z domenjene točke (1 točka)

Gostom turistične nastanitve, ki se vozijo z javnim prevozom, se ob prihodu ponudi prevoz z domenjene točke z okolju prijaznimi prevoznimi sredstvi, kot so avtomobili na električni pogon ali sani s konjsko vprego.

Ocenjevanje in preverjanje: Vlagatelj predloži pojasnila o tem, kako se v turistični nastanitvi to merilo izpolnjuje, in primer obveščanja gostov o tem.

79. Povratne steklenice/steklenice za ponovno polnjenje (do 3 točke)

Ponudba turistične nastanitve vsebuje pijače v povratnih steklenicah/steklenicah za ponovno polnjenje: brezalkoholne pijače (1 točka), pivo (1 točka), voda (1 točka).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, ki jih pridobi od dobaviteljev steklenic.

80. Uporaba proizvodov za ponovno polnjenje (do 2 točki)

V turistični nastanitvi se za daljinske upravljalnike televizijskih sprejemnikov uporabljajo samo baterije za ponovno polnjenje (1 točka), za tiskalnike in fotokopirne stroje pa samo tonerske kartuše, ki jih je mogoče polniti (1 točka).

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z ustreznimi dokazili, ki jih pridobi od dobaviteljev baterij ali polnilcev tonerskih kartuš.

81. Papirni proizvodi (do 3 točke)

Najmanj 80 % toaletnega/tissue papirja in/ali pisarniškega papirja in/ali papirja za tiskanje, ki se uporablja, ima znak Skupnosti za okolje ali drug nacionalni ali regionalni znak za okolje ISO tipa I (po 1 točka za vsako od teh treh kategorij papirnih proizvodov).

Ocenjevanje in preverjanje: Vlagatelj predloži podatke in dokumentacijo (vključno z ustreznimi računi) z navedenimi količinami teh proizvodov, ki se uporabljajo, in količinami proizvodov z znakom za okolje.

82. Trajno blago (do 3 točke)

Najmanj 30 % katere koli kategorije trajnega blaga (kot so posteljnina, brisače, namizno perilo, osebni računalniki, prenosni računalniki, televizijski sprejemniki, posteljni vložki, pohištvo, pralni stroji, pomivalni stroji, hladilniki, sesalniki, trde talne obloge, žarnice) v turistični nastanitvi, vključno z najemnimi prostori, ima znak Skupnosti za okolje ali drug nacionalni ali regionalni znak za okolje ISO tipa I (po 1 točka za do tri kategorije trajnega blaga).

Ocenjevanje in preverjanje: Vlagatelj predloži podatke in dokumentacijo z navedenimi količinami teh proizvodov, ki so last turistične nastanitve, in količinami proizvodov z znakom za okolje.

83. Lokalni živilski proizvodi (do 3 točke)

Pri vsakem obroku, vključno z zajtrkom, se ponudita vsaj dva lokalna in sezonska (za sveže sadje in zelenjavo) živilska proizvoda (1,5 točke).

Če je to mogoče, se prepove uživanje lokalnih ogroženih vrst, kot so posebne vrste rib in rakov, ter uživanje mesa divjadi in kozic iz gojilnic, ki ogrožajo gozdove mangrov (1,5 točke).

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustreznimi dokazili.

84. Ekološko pridelana hrana (do 2 točki)

Glavne sestavine najmanj dveh jedi (1 točka) ali celotnega menija z zajtrkom vred (2 točki) so pridelane po metodah ekološke pridelave v skladu z Uredbo (ES) št. 834/2007 ali v skladu z znakom za okolje ISO tipa I.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustreznimi dokazili.

85. Kakovost zraka v notranjih prostorih (do 4 točke)

V notranjih prostorih turistične nastanitve se zagotovi najboljša mogoča kakovost zraka z enim ali obema naslednjima ukrepoma:

— sobe in skupni prostori so urejeni v skladu z zahtevami iz točke 3 Priloge I Direktive 89/106/EGS ter vsebujejo izključno barve, dekor, pohištvo in druge materiale, ki jim je bil podeljen znak Skupnosti za okolje ali drug enakovreden okoljski znak za majhne izpuste ISO tipa I (2 točki);

— sobe in skupni prostori niso odišavljeni, rjuhe, brisače in tekstil se perejo z neodišavljenimi pralnimi praški (1 točka), čiščenje pa se izvaja s čistilnimi sredstvi brez dišav (1 točka).

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustreznimi dokazili. Kar zadeva zahtevo v zvezi z dišavami, zadostuje seznam elementov/sestavin za neodišavljeno pranje in čiščenje.

SPLOŠNO UPRAVLJANJE

86. Registracija v sistemu EMAS (3 točke) ali certifikat ISO (2 točki) turistične nastanitve

Turistična nastanitev je registrirana v sistemu Skupnosti za okoljsko ravnanje in presojo (EMAS) (3 točke) ali certificirana po standardu ISO 14001 (2 točki).

Ocenjevanje in preverjanje: Vlagatelj predloži primerna dokazila o registraciji v sistemu EMAS ali certifikatu ISO 14001.

87. Registracija v sistemu EMAS (1,5 točke) ali certifikat ISO (1 točka) dobaviteljev

Vsaj eden od glavnih dobaviteljev ali ponudnikov storitev turistične nastanitve je registriran v sistemu EMAS (1,5 točke) ali certificiran po standardu ISO 14001 (1 točka).

Ocenjevanje in preverjanje: Vlagatelj predloži ustrezna dokazila o registraciji v sistemu EMAS ali certifikatu ISO 14001 vsaj enega od njegovih glavnih dobaviteljev.

88. Usklajenost podizvajalcev z obveznimi merili (do 4 točke)

Če dodatne gostinske storitve ali storitve prostočasnih/rekreacijskih dejavnosti opravljajo podizvajalci, te storitve izpolnjujejo vsa obvezna merila v tej prilogi, ki veljajo za to vrsto storitev (2 točki za vsako storitev v zvezi s ponudbo hrane in pijače in/ali objekti za prostočasne/rekreacijske dejavnosti, ki je na voljo v turistični nastanitvi).

Ocenjevanje in preverjanje: Vlagatelj predloži ustrezno dokumentacijo o pogodbenih dogovorih s svojimi podizvajalci, ki se nanaša na njihovo izpolnjevanje obveznih meril.

89. Merilniki porabe električne energije in vode (1 točka)

V turistični nastanitvi so nameščeni dodatni merilniki porabe električne energije in vode, da se omogoči zbiranje podatkov o porabi pri različnih dejavnostih in/ali napravah, na primer v sobah, pri pranju perila, kuhinjskih storitvah in/ali posebnih napravah, kot so hladilniki, pralni stroji itd.

Ocenjevanje in preverjanje: Vlagatelj predloži podrobna pojasnila o tem, kako se v turistični nastanitvi to merilo izpolnjuje, skupaj z analizo zbranih podatkov (če so že na voljo).

90. Dodatni okoljski ukrepi (največ 3 točke)

Ali:

(a) Dodatni okoljski ukrepi (do 1,5 točke za vsakega in skupaj največ 3 točke): uprava turistične nastanitve sprejema ukrepe, ki dopolnjujejo tiste, določene z merili v tem oddelku ali oddelku A, da bi se izboljšala okoljska učinkovitost turistične nastanitve. Pristojni organ, ki ocenjuje vlogo, lahko za vsakega od teh ukrepov podeli največ 1,5 točke; Ocenjevanje in preverjanje: Vlagatelj predloži izjavo o izpolnjevanju tega merila skupaj z natančnim opisom vsakega dodatnega ukrepa, za katerega želi, da se upošteva. Ali

(b) Pridobitev znaka za okolje (3 točke): turistični nastanitvi je podeljen eden od nacionalnih ali regionalnih znakov za okolje ISO tipa I. Ocenjevanje in preverjanje: Vlagatelj predloži ustrezna dokazila o podeljenem znaku za okolje.